LEHDISTÖTIEDOTE                     JULKAISUVAPAA 31.10.2014 KLO 10

**Sp-Rahastoyhtiön varainhoidon johtaja Vaarnanen:**

**SIJOITTAJAN KANNATTAA OTTAA TÄHTÄIMEEN AMERIKKA JA KEHITTYVÄT MARKKINAT**

**Silloinkin kun taloustilanne ei ole kotimarkkinoilla sijoittajan kannalta kaikista otollisin, muualta maailmasta voi löytyä hyviä sijoituskohteita. Tällä hetkellä parhaita mahdollisuuksia sijoittajalle tarjoaa Sp-Rahastoyhtiön Petteri Vaarnasen mukaan kehittyvät markkinat ja Amerikka.**

Euroopan taloustilanteesta tulee päivittäin huonoja uutisia. Talous kasvaa hitaasti, inflaatio on alhaalla ja haasteet Euroopan talouksien tasapainottamisen ja rakenneuudistusten läpiviemisen osalta ovat suuret. Euroopan keskuspankki on syksyn mittaan toteuttanut mittavia toimenpiteitä inflaatio-odotusten nostamiseksi, mutta toistaiseksi vaikutukset ovat olleet vähäisiä. Lisäksi geopoliittinen tilanne Euroopan itärajalla ja siihen liittyvät talous- sekä rahoituspakotteet osaltaan heikentävät kasvunäkymiä Euroopassa. Tilanteen vaikutukset Suomeen ovat muuta Eurooppaa voimakkaammat, mikä näkyy myös kotimaisten yritysten tuloskehityksessä.

- Suomen talouden vakauttaminen ja pääsy kasvu-uralle vaatii vaikeita päätöksiä, joiden osalta ollaan jo osittain myöhässä. Tästä kertoo mm. Suomen luottoluokituksen lasku ja ulkomaisten sijoittajien huomion kiinnittyminen talouden haasteisiin, sanoo **Sp-Rahastoyhtiön varainhoidon johtaja Petteri Vaarnanen.**

Maailmantalouden ajurina toimii tällä hetkellä Yhdysvallat, jossa yritysten tuloskehitys on ollut suotuisa ja alhainen korkotaso tukee sijoituksia osakemarkkinoille.

- Näkemyksemme onkin, että vallitsevassa tilanteessa Yhdysvaltalaiset osakkeet tarjoavat sijoittajille hyvän tuottopotentiaalin tulevalle vuodelle. Uskomme, että Yhdysvaltojen keskuspankki FED ei tule kiirehtimään koronnostojen osalta, eikä näin ollen vaaranna talouden elpymistä ja sijoitusmarkkinoiden vakautta, Vaarnanen kertoo.

Suomalaiset rahastosijoittajat ovat jo pitkään tähyilleet myös ns. kehittyville markkinoille. Kehittyvillä markkinoilla tarkoitetaan rahoitusmarkkinoita maissa, jotka ovat matalan tai keskitulotason kansantalouksia, joissa voimakas talouskasvu yhdistyy väestön kasvuun ja joissa on pörssijärjestelmä. Kehittyviksi markkinoiksi luetaan yleensä Itä-Eurooppa, Kiina ja muita Aasian valtioita, Lähi-itä, Latinalainen Amerikka ja osa Afrikkaa.

- Kehittyvien markkinoiden sijoitusten osalta kuluva vuosi on ollut haastava geopoliittisten riskien ja useiden vaalien tuoman epävarmuuden myötä. Näkemyksemme on kuitenkin, että vallitseva hinnoittelu puoltaa sijoituksia kehittyvien markkinoiden korko- ja osakesijoituksiin. Kiinan talouden asteittainen hidastuminen on tiedostettu riskitekijä, mutta uskomme, että elpymisen merkkejä nähdään sielläkin jo ensi vuonna. Kehittyviä talouksia auttaa niiden kotimaisen kysynnän kasvu. Myös niiden kyky kestää maailmantalouden kriisejä on kasvanut merkittävästi viimeisten kymmenen vuoden aikana, Vaarnanen pohtii.

Lisätietoja:

Petteri Vaarnanen, varainhoidon johtaja, Sp-Rahastoyhtiö

Petteri.vaarnanen@saastopankki.fi, 040 7218779